amanoisuno/poet huggingface dataset:
和方宗教鼓山韵  其一 陳宓
胸次崔嵬絕點埃，山光玉色兩佳哉。官閑却得身棲宿，巖迥惟聞鶴去來。定處華鯨催石磬，眼前茗碗伴爐灰。高情一出樊籠外，逸駕飄飄未擬回。
和方宗教鼓山韵  其二 陳宓
蓋世功名不染埃，清時嘗見賦康哉。靈源已作千年觀，聖相仍曾一日來。補練元功天上石，燮調和氣琯中灰。崖間嘗有數行墨，留與遊人抵暮回。
題永石屏  其一 陳宓
琅玕三尺重南金，風韵仍同綠綺琴。胸次便如斯壁立，千年不受一塵侵。
題永石屏  其二 陳宓
誰將一段楚天碧，磨向崖心萬仞餘。橋柱不題司馬字，蘭亭留待右軍書。
大目寺牡丹 陳宓
行人那得不如狂，謫下僊真衣錦裳。要識洛陽姚魏色，煩君千里到維揚。
丙寅五月三日陪真秘字留校理遊鼓山一別二年適同遊東觀緬思舊遊正以是日作詩以記之 陳宓
一時盛事擅南閩，驚世詞宗幕府賓。今日恰同當日會，道山元是鼓山人。兩年君幾封囊上，百里予方束带新。岐路不同俱自勉，何年重此拂堅珉。
重九日登道山亭柱間有陳休齋題詞曰師相者先君也予既感時之用師而懷先君之去此已垂卅年慨然流涕歸而賦之 陳宓
道山亭上看秋光，萬里長安在夕陽。數點難收周顗淚，一冠莫效孟嘉狂。浮嵐盡作襟期爽，嫩蘂能令肺腑香。三十年前童稚日，不堪回首一凄凉。
開禧丙寅春二十六日黄子功襲少任趙仲白同會轉庵中夜以夜永燭花偏分韵賦詩樂甚時太守有遊山之約不果 陳宓
有道襟懷鬢不華，笑譚物物總春花。揮毫要使鍾張避，出句應知屈宋衙。今日相逢萍聚水，明朝各是客乘楂。坐中韶濩鏗鏘作，亦許狂吟雜俚哇。
上潘舍人德久  其一 陳宓
慚愧西湖處士身，强縻珪組向南閩。旌旗夾道渾閑物，句律橫空別有神。嚴瀨舊題追古昔，奚囊白首更清新。年來剩喜三迴見，一代于今有幾人。
上潘舍人德久  其二 陳宓
氣大詞雄擅百家，長江衮衮見浮楂。襟懷有道顔長玉，談笑爲春物自花。飄逸大書追渴驥，聯翩行字更飛鴉。夜陪餘論清肝膽，不羨乘風七碗茶。
雲臺寺梅坡  其一 陳宓
不是騷人親手栽，如何一一作詩謀。世間那用香如許，應有仙真夜往來。
雲臺寺梅坡  其二 陳宓
樹杪風來玉佩輕，仙香飄作世間清。一枝不許來城市，祇伴高人避世情。
讀史 陳宓
一嘿盡知天下事，片言常得古人心。千年成敗興衰迹，祇向忠邪兩路尋。
偶題 陳宓
紫瓊潤潔墨花香，獨坐小窗春晝長。拈筆題詩隨意拙，近來不復省鍾王。
問梅  其一 陳宓
孤芳皎皎怕人知，欲近清香遠却宜。認得清香端的處，等閑著眼莫相疑。
問梅  其二 陳宓
眼前禁得一枝橫，不用千林綴玉英。花謝花開渾不問，祇將佳處付詩情。
丹桂 陳宓
自是仙家別樣粧，風來疑解舞霓裳。異香只許蟾宮采，不與秋光作伴黄。
雨晴見山 陳宓
經旬不見嶙峋面，雨施雲行到九州。春政已成無一事，却扶紅日翠峰頭。
次仙谿陳侍郎韵寄題劉尚書二首 秀野 陳宓
迂叟相望百載間，遺風誰道久凋闌。欲期他日勳名盛，追作當年榜樣看。汗漫西湖開望哀，崔嵬方巘獻雲端。功名肯擅一丘樂，突兀須教天下歡。
次仙谿陳侍郎韵寄題劉尚書二首 真止 陳宓
利祿由來酒樣醇，伊誰未醉解收身。須知澤畔獨醒客，不顧墦間飽飫人。晉代風流多逸士，陶公名節號忠臣。築堂景慕前賢行，飲水端能嚌道真。
偶題 陳宓
忿慾喪軀真狂死，孝忠致命勝偷生。此心一片陽剛德，莫遣纖毫暫不明。
山行 陳宓
禽聲戛玉琤如墮，蝶翅新粧粉欲飛。山靜物閑無一事，却嫌釣叟下魚磯。
題妙寂寺 陳宓
老鵲呼簷人起早，華鯨催午日西遲。不因地迥稀塵事，那得冬陰似夏時。
和寄喻景山 陳宓
朱門到老幾人還，贏得階庭著蘚班。曾似高人無俗累，解將碧巘照朱顔。趣超今古沉酣外，句入雲烟縹緲間。白首紛紛自名利，天公最惜是清閑。
飲井 陳宓
飲井之清天下少，夷齊比德復如何。寒冰入口侵牙頰，甘露霑腸逐病痾。十里溉田成旱雨，一泓濟渴勝天河。活人未遂平生志，酌此深知負愧多。
遊武夷  其一 陳宓
冰溪凜凜九回曲，玉壁巖巖兩面開。舟逆急湍分寸上，奇峰細得看崔嵬。
遊武夷  其二 陳宓
幾段飛橋著翠烟，雲間有路想通天。古來何事非陳迹，道是神仙不見仙。
遊武夷  其三 陳宓
武夷山上生春茶，武夷溪水清見沙。含溪嚼茶坐盤石，悵惆欲趁西飛霞。
中春 陳宓
襲人天氣暄還冷，欲雨窗綃暗復明。山鳥喜晴乘屋語，野農侵曉荷鋤耕。不須杯勺勾春思，幸有詩書愜此生。桃杏繁枝一回首，爭如松竹伴秋清。
書懷 陳宓
書卷叢中偏得垂，園花開後却慵看。嵬胸莫受一塵染，壯歲須騰萬里翰。
春暮 陳宓
春暮見花空有恨，病餘怯酒謾重溫。紫騮踏盡垂楊影，可笑書生獨掩門。
寄題桂籍  其一 陳宓
姓名高揭萬人中，奏對縱橫出漢宮。肯詫一時燕許手，要垂百代惠夷風。壁間先烈猶忠赤，堂上嘉賓盡醉紅。常相風流今孰繼，作成儒雅看侯功。
寄題桂籍  其二 陳宓
胸次如冰貫九流，衛刀凜凜御千牛。兩年報政爲閩最，不日成堂見令脩。有袴久騰南國詠，結絇行作禁庭遊。日邊已有絲綸下，不使君侯惠一州。
感春 陳宓
春來物物盡欣怡，不到人間寒自眉。願得清時同貞觀，旅行終日不憂饑。
春半桃李盛開 陳宓
縞裙練帨映丹霞，默默無言不自誇。陌上行人重回首，一年春事數朝花。
丁巳調選 陳宓
人生四十方强仕，一調十年能幾回。蟬冕未加頭蚤累，詩成水上見風行。筆端萬類因陵暴，世態浮雲任變更。且盡花前一樽酒，何須身後五言聲。
秋夜 陳宓
水清沙淺見魚鰭，雪凈天空數雁飛。白月無瑕呈佩玦，黄花有露綴珠璣。西風勸我繙書葉，促織催人送戍衣。最喜蚊雷中夜靜，長檠容得一燈微。
秋酌 陳宓
不飲踰時心已灰，黄花忽破杪秋來。初無雅興酬佳節，謾把霜英浸玉醅。免俗未能聊復爾，清時端可賦康哉。明年此日知何處，好遣詩筒數往回。
和樞上人韵 陳宓
禪心獨理燈無盡，曲論懷私物不齊。拱木已嚴千歲冢，狂瀾難决萬金隄。古今蔽顯神功相，天地韜藏裕眼迷。會看清風明月夕，雲間端有鶴來栖。
和方漕孚若遊瀑布 陳宓
一派能令玉作山，千年那復更愁乾。初疑雲陣漏寒月，乍似鷗群趁急湍。領客適當晴正好，結亭偏愜暑來看。知君欲奉潘輿樂，千乘何如此地安。
和胡仲方留題清果寺壁 陳宓
盞斝已殘休惜別，功名未就正堪愁。野梅風味關人意，獨占群花最上頭。
寄陳次顔  其一 陳宓
蕭條幾載寓泉南，盂飯盤蔬味自甘。卓志每求顔氏樂，清風能激蹠徒貪。□而好施人難及，老不忘書我所慚。鼓瑟求齊雖未巧，會看宵夢到晴嵐。
寄陳次顔  其二 陳宓
人年六十志先衰，年過唯君意不疲。胸次嵬嵬山立壁，書叢矻矻鳥粘黐。重裘兼味人能賤，冬葛朝虀世所師。借問別來新著作，大篇無惜愜吾思。
自勉 陳宓
蓋世聲名都在少，君看前輩合何如。我年若此成何事，白日還同過隙駒。
題高將仕墨梅 陳宓
玉質縱橫黄絹外，春陽却自紫毫開。雨餘不共莓苔老，風暖暗勾蜂蝶來。
書帷 陳宓
青編有補曾無損，白璧難全易作瑕。欲下凉帷玩真味，莫將絲履染塵沙。
觀碁 陳宓
對面孫吳開兩陣，乘機胡越競操戈。錙銖勝負何須較，喜敗無人似老坡。
盛暑 陳宓
坎泉上施心長泰，離火不炎身自凉。更把青編靜遊目，絕無星暑到胡床。
小園 陳宓
小園何事得佳名，環似莆溪一水清。帖帖飛鳶迷上下，翩翩遊艇探空明。杯盤白處松生影，衣袂凉時竹有聲。更約乘軒衛君子，安輿往來要將迎。
端午日楓亭道中  其一 陳宓
百里青松五月凉，千年忠惠有餘芳。後人繼此非難事，不爲公家慮久長。
端午日楓亭道中  其二 陳宓
去家一宿六十里，便作良辰客異鄉。覓得菖蒲未成飲，午餘山店索杯嘗。
秋日納凉 陳宓
艷艷銀河冷欲流，纖纖新月皎於眸。天街已覺清無暑，時有飛螢點綴秋。
答趙尉  其一 陳宓
慇懃春語數行書，忽憶先賢泣滿裾。一飯憐貧猶欲報，交章薦士合何如。
答趙尉  其二 陳宓
親友鄉閭恨少逢，多因遊宦得從容。他年儻過鳴珂里，祇恐飛翰不許從。
答趙尉  其三 陳宓
酒遏一杯能養性，肉踰三品反傷饑。人生飽後無珍味，何用多戕物命爲。
偶題 陳宓
愚智紛紛總一丘，身心役役謾多憂。山林未必勝城市，觸處能歡即自由。
題林氏讀書堂 陳宓
四壁無塵坐絳帷，鄰家清曉聽唔咿。聖賢凜凜長相面，爵祿駸駸詎可辭。問字有人携酒款，誦經終歲不園窺。我來自恨相逢晚，嗣此敲門愜所思。
遊雲臺寺觀梅  其一 陳宓
滿樹輕明玉雪香，不容累月駐清芳。似聞天上憐花好，急敕丁神下取將。
遊雲臺寺觀梅  其二 陳宓
春風日夜曉清真，不惜天香染世塵。寄語山僧休盡掃，石間留取作氈茵。
遊雲臺寺觀梅  其三 陳宓
回首橫枝千萬條，可憐烘日欲冰消。誰知寂寞臨溪壑，却解和羹薦廟朝。
和方丞  其一 陳宓
人物方今正眇然，哦松依舊志逾堅。寧爲鷄口羞牛後，孔聖從來恥孰鞭。
和方丞  其二 陳宓
平生筆健足神奇，况復高懷與古期。臺閣風流今貳令，不妨時出解頤詩。
和方丞  其三 陳宓
夜投官舍鼓逢逢，雨急風喧夢作江。怪得蕭然世俗慮，主人高致在軒窗。
感時 陳宓
和戎之計最堪嗟，不以恩威以麗華。他日漁陽動鼙鼓，祇因爭取上林花。
贈樞上人 陳宓
心期極樂三千界，世事懷安二十年。顧我未能從學道，祇將寂寞當幽禪。
和鄭自正長官 陳宓
讀書尚友古人賢，一日逢君勝一年。可嘆常時成獨學，喜於今日得師傳。身居吏鞅供塵底，心在風雲沂水邊。雖有溪山供一笑，不容忙裏寄詩篇。
南安觀社會 陳宓
山蔽晴空望自遥，樹開小道紫騮驕。沿溪飛蓋傳清蔭，四野歡聲擁海潮。
試潘衡墨 陳宓
膠煤鸞麝號潘衡，老劑尤令舉世驚。點漆未能繩純黑，令人字字挾霜明。
泉南道中 陳宓
乍寒忽暖初冬候，已熟慵收大有年。社鼓呼人鳴坎坎，山童待月舞躚躚。旅行可飽魚蝦味，疾步不驚鷄犬眠。外戶夜開今已見，何時斗米直三錢。
閏月中山行 陳宓
輕寒悞透薄羅裳，花面都成睡後粧。羲旆過郊曾不駐，始知蜂蝶未爲忙。
和傅倅梅巖之什  其一 陳宓
雲間老幹幾千年，清婉仍推百卉先。鐵石心腸能妙賦，廣平端似此花然。
和傅倅梅巖之什  其二 陳宓
照雪凌霜夾徑開，誰教千樹昔人栽。要將金鼎和羹事，盡付君家巖上梅。
和傅倅梅巖之什  其三 陳宓
看花長是盛時來，飛雪從渠到玉杯。天惜國香塵土涴，故應偏向石間開。
和傅倅梅巖之什 梅開 陳宓
人間飛葉送殘年，籬落逢春此地先。雖有柴門無鏁鑰，唐時竹洞豈其然。
和傅倅梅巖之什 清淺 陳宓
方池鑿石似天開，誰把霜英傍水栽。月白波清無覓處，祇知疎影是寒梅。
和傅倅梅巖之什 三瀑 陳宓
銀河有派九霄來，翻手爲霖費一杯。風雨時聞橋下急，烟雲元自曉天開。
雲臺梅盛開呈單丞立之 陳宓
兩年騎馬上雲臺，長是梅花爛漫開。未識明珠從海出，祇逢飛雪下天來。月移清影侵衣带，風送浮香入酒杯。珍重主人邀客意，忙中喚我此追陪。
又和單丞詠梅 陳宓
樹杪風來玉佩驚，仙香遠勝市廛清。細看一段孤高趣，恰似幽人避世情。
和周宰書林 陳宓
霏微三日雨如秋，膏澤東南數百州。萬物油然生意足，不知還解報君不。
出古田道中 陳宓
盡歷崎嶇到古田，平生未識此攀緣。白雲破處青嵐見，知有山圍峻屬天。
白苧嶺雨大作云此道可免舟行 陳宓
空囊带雨肩山重，滑屨登高上壁難。遵陸乘桴俱有恨，都緣何事不求安。
在旅不在家書 陳宓
無心覽卷謾舒卷，有念盈懷日往來。十日離家勞夢遠，一行無字彊顔開。
到雪峰  其一 陳宓
幾載遊山成負約，千年有寺未曾登。却因名利經行此，羞對林間問我僧。
到雪峰  其二 陳宓
幽寂千人祇磬聲，翬飛樓觀映山青。世間役役誰知夢，林下高人眼獨醒。
和喻景山 陳宓
一榻無塵便覺凉，半生場屋鬢將黄。而今已辦還山計，對卷燒香愛日長。
和柯東海梅花之什 陳宓
誰將鉛粉比清真，天賦殊姿秀色勻。祇許謫仙爲酒友，應呼衛玠作塵人。懸燈不減秋冬雪，入盞先浮隔歲春。堪笑古今同一白，詩人吟著總凝神。
和柯東海潘瓜山遊南園韵 陳宓
下帷窺圃事多違，到得南園已夕暉。松竹不忙無世態，柳梅相逐見天機。僕便蕭散朝猶睡，鶴慣羈孤晚自歸。如此得閑堪自適，底須危處始知幾。
和東海韵 陳宓
炎空欲暮赤雲橫，何日秋風可抗衡。盡捲疎簾通水氣，靜聽密罟得魚聲。山開曠野天全見，人倚平欄夜自明。衙鼓三通歸路近，歌眠猶念竹陰清。
南園新作小舟與客遊白湖柯某東海有詩次韵 陳宓
好著西湖藕似船，青秧綠水正相緣。漫從畧彴無人處，喚得嬋娟欲雨天。雲意愛隨雙槳動，山光祇在短蓬邊。小園暇日頻來往，老竹喬松看歲年。
同柯東海出湖 陳宓
欲訪西湖久未晴，故應穿屐踏泥行。不因世事無時盡，那識波光有底清。翠竹碧蓮迷上下，雕欄畫閣壓崢嶸。扁舟正好頻來買，烟景何人與子爭。
題妙寂僧無礙端硯 陳宓
紫潤携來愜性情，藍田空負價連城。揮殘老兔猶能健，研盡輕螺未覺聲。淵底取歸龍想睡，巖心鑿破地須驚。我無才思長懷抱，元氣何年結得成。
題妙寂僧無礙明碧軒 陳宓
何處便宜養性情，禪床更著玉縱橫。應是高人幽隠地，開軒遠月迥雙明。
見月 陳宓
皓月忽從牆角見，好風時送竹聲來。事隨日出無時暇，薄暮塵襟始一開。
問月 陳宓
百萬蒼生罹熱惱，三年素女苦高寒。清光若解知民瘼，留與人間夜夜看。
素馨茉莉  其一 陳宓
骨細肌豐一樣香，沉香亭北象牙床。移根若向清都植，應憶當年瘴雨鄉。
素馨茉莉  其二 陳宓
姊娣雙承雨露恩，至今猶有斷腸魂。道人不受濃香足，四山甘雨已如傾。蚤知縣令才能薄，頼有禪翁願力宏。宿麥頓蘇民氣樂，更期膏潤接春耕。
欲登蓬萊山謝雨恐泥濘不可行是早忽晴併紀其異 陳宓
喧枕浪浪直到明，驅車欲謝却成晴。天人契合豈無意，草木□途俱有情。賸作寰中三日施，依前岩畔一泓清。願言嗣此長霑足，得暇還來聽午鯨。
予宰安溪日景山相訪還山之興浩不可留詩以送之 陳宓
經年不見意彌親，來愜相思洗吏塵。陋邑苦難留上客，好山終是戀高人。同看臘底梅筠月，便想雲間笋蕨春。此去書堂能幾驛，詩筒莫憚往來頻。
寄題真希元毋自欺齋 陳宓
本來真是與真非，祇爲因循逐物移。當面雷同還自笑，此心機動已天知。窮通有命寧由我，邪正唯人更問誰。委曲周防終恐拙，何如直道了無危。
謝鄭夾漈子惠詩索草堂扁榜  其一 陳宓
五十種書今幾見，數千年史尚堪傳。草堂底用標遺跡，自是鄉人苦愛貧。
謝鄭夾漈子惠詩索草堂扁榜  其二 陳宓
子長健筆許誰隣，特起先生繼獲麟。摹寫遺書禮嚴像，豈無當代好賢人。
謝鄭夾漈子惠詩索草堂扁榜  其三 陳宓
八齡幼子今頭白，袖有清詩忽到門。前代謾誇棠與笏，何如詩禮典刑存。
次安溪趙簿雲津閣韵  其一 陳宓
西來一派接天流，誰結危欄占上游。樹蘸碧波元不暑，沙攢白鷺更宜秋。沉酣勝處方知味，濡滯窮山未拙謀。欲把君詩鑱翠壁，聲名長與此溪留。
次安溪趙簿雲津閣韵  其二 陳宓
兼旬積雨截晴虹，洗出溪山罨畫中。別浦漁歌來暝色，長橋人語半秋空。吏閑剩得三更月，民阜多逢五日風。作計追陪今恐後，杯盤隨意底須豐。
王主簿右州某日思其歸因見黄華動淵明之興方欲寄詩忽承佳句次韵見意  其一 陳宓
夢魂何日不家山，底事淹留數月間。忽見黄華羞泛酒，淵明心事若相關。
王主簿右州某日思其歸因見黄華動淵明之興方欲寄詩忽承佳句次韵見意  其二 陳宓
靜坐思君秋日長，清波白鷺兩茫茫。定應嚼遍湘纍菊，寄我新詩字字香。
登清水巖謝晴承知丞惠詩次韵爲謝 陳宓
田里今年少嘆嗟，前溪敢放夜痕加。天開璧玉三千岫，水遶黄雲一萬家。古寺安閑茶可飽，深村取次酒能賒。歸來晚及西津渡，百丈虹梁喜有涯。
和王主簿  其一 陳宓
水色嵐光杳靄間，詩人得句意偏閑。我今收拾胸中去，歸賦淮南大小山。
和王主簿  其二 陳宓
爲問西來何處船，風餐霜宿更安眠。殘燈一點明於月，只傍前洲白鷺邊。
和王主簿  其三 陳宓
朅來十日佳眠食，爲愛溪山似客清。我亦本無三宿戀，中年可奈故人情。
和王主簿  其四 陳宓
世間真色知何物，肯把溪山換莫愁。擬具小舟乘月下，一尊相屬漾寒流。
題先公正獻詩集 陳宓
飛車去逐赤松仙，殘藁空留四十年。致主恥居三代後，乞身期在二疏前。清朝厚眷真難報，白髮孤遺祇自憐。珍重我翁忠孝句，子孫百世更須傳。
賦梅堂閑吟  其一 陳宓
天公久不試鉛華，盡把清香付此花。白玉堂中春未動，等閑攀折野人家。
賦梅堂閑吟  其二 陳宓
祇知風骨清於玉，敢把精神看作花。一陣異香明月下，定知來自玉皇家。
賦梅堂閑吟  其三 陳宓
世間何物最鮮華，摇落林中第一花。作計莫輸蜂蝶後，深房淺萼便爲家。
賦梅堂閑吟  其四 陳宓
謾自塵勞鬢欲華，故園空鏁未開花。年年飽看春來去，輸與西湖處士家。
賦梅堂閑吟  其五 陳宓
造物全將素作華，牡丹那得號真花。古來騷客知多少，貌得精神有幾家。
賦梅堂閑吟  其六 陳宓
窮冬天意似奢華，白璧明珠剩作花。付與東風向何處，恩勤不爲五侯家。
賦梅堂閑吟  其七 陳宓
濃霜輕雪妬清華，暖日烘時祇見花。天意似憐塵世界，故將茅舍換仙家。
賦梅堂閑吟  其八 陳宓
地宜冬暖早韶華，回首牆東李亦花。畢竟晨粧自羞澀，豈堪位置壽陽家。
賦梅堂閑吟  其九 陳宓
金掌何人吸露華，爭如瓦盞泛霜花。移床來傍花邊坐，底用雲嵐頂上家。
賦梅堂閑吟  其一○ 陳宓
老覺無情戀物華，玉塵那復惜飛花。春風祇在襟懷裏，試問藍溪吏隠家。
清水巖禱晴  其一 陳宓
作吏風塵頭欲白，此身那不自優游。一心恰似商人婦，苦雨終風便作愁。
清水巖禱晴  其二 陳宓
簷聲喧耳歷三旬，雲氣低低過一春。今日舉頭逢皎日，也知天道總由人。
久不到流惠楊至之相訪邀遊楊以幹亟歸因呈之 陳宓
衆峰奇秀四圍旁，擁出千尋月樣塘。隻鷺雙鳬自來往，圓荷細草競高長。密雲带雨天應近，晚照酣春水自香。幸有家人來共看，如何也作簿書忙。
約楊至之潘謙之登清水巖不果和潘韵 陳宓
春入溪山幾許深，擬陪杖屨遠追尋。千章古木都凝綠，百囀黄鸝尚好音。君有佳人同笑語，我懷拙患阻登臨。移時竚立西塘上，有酒盈樽敢自斟。
縣圃梔子花三重生簡潘君 陳宓
疎花早不奈香何，三疊瓊葩底用多。最是動人情意處，黄梅已老未逢荷。